Ca-ntr-o satiră de Ilf și Petrov, comisia de disciplină a Colegiului „Mihai Viteazul“ a folosit argumentele și descrierea unui alt film (Full Eclipse) pentru a motiva sancțiunea (așadar, comisia de disciplină nici măcar n-a văzut vreunul dintre cele două filme între care s-a și încurcat); mai mult, Mariana Pop, inspector general adjunct la Cluj și președinta Colegiului de disciplină care a hotărît menținerea sancțiunii, a declarat că rolul Inspectoratului era să analizeze pașii urmați de școală, nu să verifice argumentele sancțiunii (deși regulamentul de funcționare al colegiului pe care îl conduce o contrazice: „Membrii sînt obligați să stăruie în aflarea adevărului în vederea soluționării contestației“ și „au îndatorirea să stăruie, prin toate mijloacele legale, pentru a preveni orice greșeală privind aflarea adevărului în cauză“); iar Alexandra Zamfir, directoarea Colegiului „Mihai Viteazul“ din Turda, a cărui reputație va fi mereu legată de aici încolo de acest rușinos caz de ignoranță și abuz, s-a ascuns în tot acest timp de presă.